CELEX: 32021D0929
Language: fi
Date: 2021-05-06 00:00:00
Title: Neuvoston päätös (EU) 2021/929, annettu 6 päivänä toukokuuta 2021, neuvoston pääsihteeristön ja edunvalvojien välisen yhteydenpidon sääntelystä

11.6.2021   
               
               
                  FI
               
               
                  Euroopan unionin virallinen lehti
               
               
                  L 207/19
               
            
         NEUVOSTON PÄÄTÖS (EU) 2021/929,
         annettu 6 päivänä toukokuuta 2021,
         neuvoston pääsihteeristön ja edunvalvojien välisen yhteydenpidon sääntelystä
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen,
         ottaa huomioon Euroopan unionin toiminnasta tehdyn sopimuksen ja erityisesti sen 240 artiklan,
         sekä katsoo seuraavaa:
         
                     (1)
                  
                  
                     Euroopan unionista tehdyn sopimuksen, jäljempänä ’SEU’, 11 artiklan 1 kohdassa edellytetään, että unionin toimielimet antavat kansalaisille ja etujärjestöille mahdollisuuden esittää ja vaihtaa julkisesti mielipiteitä kaikilla unionin toiminta-aloilla asianmukaisten kanavien kautta. Saman sopimuksen 11 artiklan 2 kohdassa edellytetään lisäksi, että unionin toimielimet käyvät avointa ja säännöllistä vuoropuhelua etujärjestöjen ja kansalaisyhteiskunnan kanssa.
                  
               
                     (2)
                  
                  
                     Euroopan unionin toiminnasta tehdyn sopimuksen, jäljempänä ’SEUT’, 15 artiklan 1 kohta edellyttää, että unionin toimielimet, elimet ja laitokset toimivat mahdollisimman avoimesti edistääkseen hyvää hallintotapaa ja varmistaakseen kansalaisyhteiskunnan osallistumisen.
                  
               
                     (3)
                  
                  
                     SEUT 298 artiklan mukaisesti unionin toimielimet, elimet ja laitokset tukeutuvat tehtäviään hoitaessaan avoimeen, tehokkaaseen ja riippumattomaan eurooppalaiseen hallintoon.
                  
               
                     (4)
                  
                  
                     Jotta unionin toimielinten, elinten ja laitosten, jäljempänä ’unionin toimielimet’, työskentely olisi mahdollisimman avointa, sidosryhmien olisi päätöksentekomenettelyn aikana voitava esittää näkemyksiään ja tarjota asiantuntemustaan tehtävien päätösten laadun parantamiseksi ja niiden tueksi.
                  
               
                     (5)
                  
                  
                     Yhteydenpidon edunvalvojien kanssa olisi tapahduttava avoimesti ja eettisesti, jotta luottamus unionin poliittisiin, lainsäädännöllisiin ja hallinnollisiin menettelyihin säilyy.
                  
               
                     (6)
                  
                  
                     Tätä varten Euroopan parlamentti, Euroopan unionin neuvosto ja Euroopan komissio ovat tehneet toimielinten välisen sopimuksen pakollisesta avoimuusrekisteristä (1), jäljempänä ’toimielinten välinen sopimus’.
                  
               
                     (7)
                  
                  
                     Neuvosto on sitoutunut luomaan kehyksen edunvalvojien ja neuvoston pääsihteeristön virkamiesten ja toimihenkilöiden, jäljempänä ’henkilöstö’, välistä avointa ja eettistä yhteydenpitoa varten ottamalla sen perustaksi ehdollisuusperiaatteen. Kyseisen periaatteen mukaisesti edunvalvojien rekisteröityminen avoimuusrekisteriin on välttämätön ennakkoehto sille, että nämä voivat toteuttaa tiettyä toimielinten välisen sopimuksen soveltamisalaan kuuluvaa toimintaa.
                  
               
                     (8)
                  
                  
                     Neuvosto katsoo, että Euroopan parlamentin, neuvoston ja komission yhteisen ja muidenkin unionin toimielinten käytettävissä olevan avoimuusrekisterin perustaminen on tehokkain tapa panna täytäntöön ehdollisuusperiaate. Ennakkoehtona avoimuusrekisteriin rekisteröitymiselle on sitoutuminen noudattamaan toimielinten väliseen sopimukseen liitettyä hyvää edunvalvontatapaa.
                  
               
                     (9)
                  
                  
                     Avoimuusrekisteristä vastaaville elimille olisi annettava valtuudet tehdä myös neuvoston puolesta hakijoita ja rekisteröityneitä koskevia yksittäisiä päätöksiä toimielinten välisen sopimuksen mukaisesti.
                  
               
                     (10)
                  
                  
                     Mitään tämän päätöksen kohtaa ei olisi tulkittava niin, että avoimuusrekisteriin rekisteröityneille edunvalvojille myönnettäisiin etuoikeus tutustua neuvoston hallussa oleviin asiakirjoihin,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Ehdollisuusperiaate
            Tässä päätöksessä määritellyissä tapauksissa ja toimielinten välisen sopimuksen mukaisesti edunvalvojien rekisteröityminen avoimuusrekisteriin on välttämätön ennakkoehto sille, että nämä voivat toteuttaa tiettyä toimintaa.
         
         
            2 artikla
            Avoimuusrekisteri
            
               1.   Toimielinten välisessä sopimuksessa määritellään rekisteröitymistä edellyttävä edunvalvojien toiminta sekä ehdot edunvalvojien kelpoisuudelle ja rekisteröinnille avoimuusrekisteriin.
            
            
               2.   Neuvostoa edustaa avoimuusrekisterin johtokunnassa neuvoston pääsihteeri. Johtokunta tekee päätöksensä yksimielisesti, ja sitä avustaa yhteinen sihteeristö toimielinten välisessä sopimuksessa määrättyjen ehtojen mukaisesti.
            
            
               3.   Avoimuusrekisterin johtokunnalle ja sihteeristölle annetaan valtuudet tehdä neuvoston puolesta hakijoita ja rekisteröityneitä koskevia yksittäisiä päätöksiä toimielinten välisen sopimuksen mukaisesti.
            
         
         
            3 artikla
            Tapaamiset neuvoston pääsihteeristön henkilöstön kanssa
            
               1.   Ehtona edunvalvojien sekä neuvoston pääsihteerin ja neuvoston pääsihteeristön pääjohtajien kesken järjestettäville tapaamisille on edunvalvojien etukäteinen rekisteröityminen avoimuusrekisteriin.
            
            
               2.   Neuvoston pääsihteeristön henkilöstö noudattaa yhteydenpidossaan edunvalvojien kanssa Euroopan yhteisöjen virkamiehiin sovellettavista henkilöstösäännöistä ja näiden yhteisöjen muuta henkilöstöä koskevista palvelussuhteen ehdoista annetussa neuvoston asetuksessa (ETY, Euratom, EHTY) N:o 259/68 (2) vahvistettuja käytännesääntöjä ja -normeja ja muita asiaankuuluvia neuvoston pääsihteeristön sisäisiä sääntöjä. Neuvoston pääsihteeri antaa henkilöstölle mahdollisia lisäohjeita, jotka voivat olla tarpeen kyseisten sääntöjen ja normien panemiseksi täytäntöön, tässä päätöksessä vahvistettujen periaatteiden mukaisesti.
            
            
               3.   Neuvoston pääsihteeri toteuttaa toimenpiteitä henkilöstön tietoisuuden lisäämiseksi säännöistä, joita sovelletaan yhteydenpidossa edunvalvojien kanssa.
            
         
         
            4 artikla
            Aihekohtaiset tiedotustilaisuudet
            Ehtona edunvalvojien osallistumiselle aihekohtaisiin tiedotustilaisuuksiin, joita neuvoston pääsihteeri järjestää tarvittaessa neuvoston puheenjohtajavaltiota kuultuaan, on edunvalvojien etukäteinen rekisteröityminen avoimuusrekisteriin.
         
         
            5 artikla
            Julkiset tilaisuudet
            Ehtona edunvalvojien osallistumiselle ammatillisessa ominaisuudessa puhujina neuvoston pääsihteerin järjestämiin julkisiin tilaisuuksiin on edunvalvojien etukäteinen rekisteröityminen avoimuusrekisteriin.
         
         
            6 artikla
            Pääsy neuvoston tiloihin
            
               1.   Edellä olevissa 3, 4 ja 5 artiklassa tarkoitetun toiminnan toteuttamiseksi neuvoston pääsihteeristö myöntää edunvalvojille henkilökohtaisia kulkulupia, jotka mahdollistavat väliaikaisen pääsyn neuvoston tiloihin, edellyttäen, että edunvalvoja rekisteröityy ennakolta avoimuusrekisteriin ja noudattaa neuvoston turvallisuussääntöjä. Edunvalvojat eivät saa osallistua neuvoston istuntoihin eivätkä neuvoston valmisteluelinten kokouksiin, elleivät he ole saaneet lupaa läsnäoloonsa neuvoston päätöksen 2009/937/EU (3), jäljempänä ’neuvoston työjärjestys’, mukaisesti.
            
            
               2.   Neuvoston pääsihteeristö määrittää turvallisuuteen ja henkilöllisyyden tunnistamiseen liittyvät vaatimukset, joita sovelletaan kulkulupien myöntämiseen edunvalvojille.
            
         
         
            7 artikla
            Oikeus saada tutustua neuvoston asiakirjoihin
            Edunvalvojien oikeutta saada tutustua neuvoston asiakirjoihin säännellään Euroopan parlamentin ja neuvoston asetuksella (EY) N:o 1049/2001 (4).
         
         
            8 artikla
            Täytäntöönpano
            Neuvoston pääsihteeristö toteuttaa tämän päätöksen täytäntöönpanemiseksi tarvittavat toimenpiteet.
         
         
            9 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 6 päivänä toukokuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Toimielinten välinen sopimus Euroopan parlamentin, Euroopan unionin neuvoston ja Euroopan komission välillä pakollisesta avoimuusrekisteristä (ks. tämän virallisen lehden sivu 1).
         
            (2)  EYVL L 56, 4.3.1968, s. 1.
         
            (3)  Neuvoston päätös 2009/937/EU, tehty 1 päivänä joulukuuta 2009, neuvoston työjärjestyksen hyväksymisestä (EUVL L 325, 11.12.2009, s. 35).
         
            (4)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi EYVL L 145, 31.5.2001, s. 43).